Nóg ŉ boer is dood toe ŉ groep verdagtes Saterdagaand laat ŉ gesin van Broederstroom in Noordwes in hul huis aangeval en gemartel het.

Volgens getuies is die boer en sy gesin glo net na middernag op hul plaas oorrompel en etlike ure lank gemartel voordat die verdagtes hom later geskiet het.

Lorenz Jooste, een van die getuies, vertel Sondag aan Maroela Media hy en sy verloofde was op pad terug van Roodepoort op die Muldersdrifpad toe hy ŉ vrou in die middel van die pad opgemerk het. Volgens Jooste het die vrou gepoog om ŉ motor langs die pad te laat stilhou.

“Ek wou eers nie stop nie omdat ek in die verlede al ŉ bloutjie geloop het, maar iets het my genoop om terug te draai en hulp aan te bied. Die vrou was in ŉ histeriese toestand, sy kon amper nie praat nie. Haar regterskoen was deurgeloop, sy was vol bossies en blare. Ons kon sien iets verskrikliks het gebeur.”

Jooste sê die vrou het uiteindelik aan hom en sy verloofde gesê dat haar pa pas geskiet is deur verdagtes wat hulle in die huis oorrompel het. “Sy het gesê die verdagtes het by die deur ingestorm en haar pa koelbloedig doodgeskiet. Hulle wou haar vasmaak en het haar gedwing om inligting te gee soos wanneer haar sussie tuis sou kom. Haar sussie was in daardie stadium in ŉ kroeg naby aan die plaas en die verdagtes wou haar ook oorval het wanneer sy tuisgekom het. Sy het die inligting glo gegee omdat hulle haar gedreig het, maar daarin geslaag om los te kom en het weggehardloop.”

Hy sê sy was “geweldig getraumatiseerd”. Jooste het toe na ŉ nabygeleë vulstasie gejaag waar hy die polisie op die 10111-noodnommer ontbied het, maar niemand het glo geantwoord nie. Die getraumatiseerde vrou kon egter binne die winkel van die vulstasie haar man, wat in Stellenbosch bly, bel, en haar man het op sy beurt haar suster gebel en vir haar gesê om nié na die plaas terug te keer nie.

“Dit was net betyds. Die vrou se sussie was glo reeds op pad na die plaas toe, maar hulle het toe by ons aangesluit by die vulstasie. Dit was ŉ geweldige slegte ervaring.”

Die groep het in dieselfde tyd daarin geslaag om die Hartbeespoort-polisie te ontbied wat toe na die toneel is. Jooste sê hy het saam met die groep agter die polisie aangery.

“Die polisie het op die toneel skote geskiet. ŉ Mens is nogal bang, jy weet nie wie is geskiet nie. Ek was gewapen, maar wou nie binnegaan nie omdat ek nie geweet het wat presies op die toneel aangaan nie. Ons het ŉ rukkie later ŉ oproep ontvang wat sê dat alles veilig is en dat ons kan binnekom.”

Die presiese gebeure rondom die voorval is nie bekend nie. Die polisie het die voorval aan Maroela Media bevestig. Lt.kol. Amanda Funani, woordvoerder van die polisie, sê die polisie ondersoek die voorval. Niemand is nog in hegtenis geneem nie.